b'\n_START_ARTICLE_\nPneumocystis jiroveci\n_START_SECTION_\nZgodovina\n_START_PARAGRAPH_\nOrganizme iz rodu Pneumocystis je odkril Carlos Chagas leta 1909, vendar je zmotno mislil, da gre za drugo morfolo\xc5\xa1ko obliko Trypanosoma cruzi. \xc5\xa0ele \xc4\x8dez nekaj let so z nadaljnjimi \xc5\xa1tudijami odkrili, da gre za novo vrsto in jo poimenovali Pneumocystis carinii (po italijanskem bakteriologu Antoniu Cariniju). Do poznih 80-ih let 20.a stoletja so mikroorganizem uvr\xc5\xa1\xc4\x8dali med pra\xc5\xbeivali in \xc5\xa1ele leta 1988 s pomo\xc4\x8djo analize DNK odkrili, da gre za glivo s sicer svojstvenimi lastnostmi \xe2\x80\x93 na primer ne vsebuje ergosterola. Leta 1999 so mikroorganizem uradno preimenovali v Pneumocystis jiroveci, v \xc4\x8dast \xc4\x8de\xc5\xa1kemu parazitologu Ottu Jirovecu, ki je prou\xc4\x8deval ta mikrob v zvezi s \xc4\x8dlove\xc5\xa1kim organizmom.\n_START_SECTION_\nPnevmocistoza\n_START_PARAGRAPH_\nPnevmocistoza je plju\xc4\x8dnica, ki jo povzro\xc4\x8da P. jiroveci. Zlasti so ogro\xc5\xbeeni bolniki, oku\xc5\xbeeni z virusom HIV, s \xc5\xa1tevilom celic CD4\xe2\x81\xba < 200/\xce\xbcL, bolniki s hematolo\xc5\xa1kim rakom in bolniki, ki prejemajo kortikosteroide. Pri ve\xc4\x8dini se pojavijo vro\xc4\x8dina, dispneja in suh neproduktiven ka\xc5\xa1elj. Za diagnozo je potrebna histopatolo\xc5\xa1ka potrditev mikroorganizma. Za zdravljenje se uporablja kombinacija antibiotikov trimetoprima in sulfametoksazola. Smrtnost hospitaliziranih bolnikov je 15- do 20-odstotna.\n_START_SECTION_\nP. jiroveci in aids\n_START_PARAGRAPH_\nPred epidemijo aidsa je bila plju\xc4\x8dnica, ki jo povzro\xc4\x8da P. jiroveci, relativno redka bolezen. Na za\xc4\x8detku seznanjanja z novo boleznijo, epidemijo aidsa, so postali znanstveniki pozorni prav na nezna\xc4\x8dilen pojav plju\xc4\x8dnice, ki jo povzro\xc4\x8da P. jiroveci, ter Kaposijevega sarkoma pri imunsko oslabljenih homoseksulacih v ZDA leta 1979. Do uvedbe u\xc4\x8dinkovitega preventivnega zdravljenja so domala vsi bolniki z aidsom prej ali slej zboleli za oku\xc5\xbebo s P. jiroveci.'